Dovydo šaka
Dovydo šaka, Jungtinė Dovydo septintosios dienos adventistų asociacija, Septynių antspaudų mokiniai (angl. General Association of Davidian Seventh-Day Adventists, Branch Davidians, Students of the Seven Seal ) – protestantų sekta, susiformavusi 1955 m., po skilimo Dovydo septintosios dienos adventistų judėjime, kuris kilo Septintosios dienos adventistų bažnyčioje XX a. ketvirtajame dešimtmetyje. Reformistinis judėjimas paveldėjo adventizmo apokaliptiškumą, t. y. sektos nariai tikėjo, kad jie gyvena laikotarpiu, kuriame pildosi Biblijos pranašystės apie paskutinės dienos artėjimą ir Kristaus antrąjį nužengimą. Sekta pagarsėjo 1993 m., kai buvo nužudyta (ar nusižudė) apie 100 sektos narių. Dėl itin nesėkmingų teisėsaugos veiksmų, faktiškai išprovokavusių 100 žmonių mirtį, gana ilgos sektos istorijos ir didelio kiekio apie sektą sukauptų žinių, Dovydo šakos veikla gana aktyviai tiriama.